ועדת הפנים והגנת הסביבה, כנסת 20, פרוטוקול מספר 689, 2018-07-09 10:00

יואב קיש: בוקר טוב, שלום לכולם.

יואב קיש: שלום ללאה מנהלת הוועדה, שלום לתומר.

יואב קיש: אני פותח את הישיבה.

יואב קיש: אנחנו בבקשה לדיון מחדש שלי לפי סעיף 115א לתקנון הכנסת בנושא הצעת חוק התכנון והבנייה (תיקון מס' 118) (הוראות לעניין היטב השבחה) (פ/3954/20) (כ/727), של חבר הכנסת מיכאל מלכיאלי.

יואב קיש: אני אסביר בקצרה את הרוויזיה.

יואב קיש: אין בכוונתי לשנות ממהות החוק.

יואב קיש: אנחנו עושים פה הבהרה, שהתעוררה לאחר שהשלטון המקומי ומשרדי הממשלה דיברו עם היועץ המשפטי.

יואב קיש: וההבהרה נועדה, ואני אנסה לתת את זה בפשטות, דיברנו שתוכנית כוללנית, שזה מטרת החוק, בין השאר, לא תחייב בהיטל השבחה.

יואב קיש: וזה כדי למנוע מצב שהיום מחייבים היטלי השבחה על תוכנית כוללנית.

יואב קיש: מה נוצר מזה?

יואב קיש: נוצרה אי הבנה, שהיה חשש של פרשנות, שאנחנו מדברים שגם לא תהיה חבות עתידית של היטל השבחה בגלל תוכנית כוללנית, ולא כך הדבר.

יואב קיש: ולכן בכוונתי לפתוח את הדיון, להוסיף את הפסקה הזו, שהיועץ המשפטי יקריא אותה ונתייחס אליה, ונצביע.

יואב קיש: ואז אני חושב שתנועות הראש מסביבי אומרות כן, אנחנו בהחלטת ועדה מקצועית, אין פה עניין באמת קואליציוני-אופוזיציוני, אני אומר לחברת הכנסת גרמן.

יעל גרמן: לא, זה בסדר.

יואב קיש: אני מעלה להצבעה את החלטתי לרוויזיה.

יואב קיש: מי בעד?

יואב קיש: שירים את ידו.

תומר רוזנר: הצעת הרוויזיה.

יואב קיש: 4 בעד.

יואב קיש: בעד – רוב

יואב קיש: הצעת הרוויזיה נתקבלה.

יואב קיש: הרוויזיה נפתחה.

יואב קיש: ואנחנו מדברים על התיקון.

יואב קיש: תקריא בבקשה.

יואב קיש: זו לא הישיבה שלך עדיין.

יואב קיש: אתה יכול לשבת.

אחמד טיבי: אבל אני נגד בכל מקרה.

קריאה: ההיפך, פה אנחנו נגד.

יעל גרמן: זאת עמדה פרודוקטיבית.

תומר רוזנר: עניינינו, כפי שהסביר יושב-ראש הוועדה ושכנע את חברי הכנסת, בדיון מחדש בנושא של חיוב בהיטל השבחה במסגרת החוק בנושא של תוכנית כוללנית.

תומר רוזנר: ההצעה היא לקבוע בהגדרה של תוכנית, שהגדרה של תוכנית לא תכלול תוכנית כוללנית, כלומר שאישורה של תוכנית כוללנית לא יהווה אירוע מס בהיטל השבחה.

תומר רוזנר: יחד עם זאת, כדי להבהיר שההשבחה שתהיה, ככל שתהיה, מתוכנית כוללנית תובא בחשבון, תתווסף לשומה כאשר תהיה תוכנית מפורטת אחריה, הגענו להסכמה - - -

יואב קיש: נכון.

יואב קיש: לא הסכמנו על הדרך, דרך אגב.

יואב קיש: גם זה היה עוד דיון שהשארנו פתוח, אמרנו לממשלה שאנחנו מבקשים שיובילו חקיקה ממשלתית בנושא הדרך, אבל בוודאי בעיקרון אנחנו מסכימים.

תומר רוזנר: ולכן אנחנו נציע נוסח שבעצם יבהיר שמביאים בחשבון, מוסיפים את ההשבחה שיש מהתוכנית הכוללנית בעת הערכת שומת ההשבחה בתוכנית המפורטת שבאה אחריה.

תומר רוזנר: ואני אציע שרוני תקרא את הנוסח ותחליטו אם אתם מקבלים.

יואב קיש: בבקשה, רוני.

רוני טיסר: אוקיי, זה תיקון לסעיף 4 לתוספת השלישית, שקובע כי על שומת השבחה יחולו הוראות אלה.

רוני טיסר: אנחנו נכנסים אחרי פסקה (5).

יואב קיש: רגע, אני רוצה לראות איפה זה, כי אין לי את זה מול העיניים.

יעל גרמן: זה במחשב?

רוני טיסר: זה נמצא במחשב בעמוד 2, סעיף קטן (ב).

רוני טיסר: אנחנו המשכנו לדון עם הממשלה, ויהיה תיקון קטן, אני אקריא אותו לאט, תיקון קטן בנוסח - - -

יואב קיש: מעבר למה שכתוב פה?

תומר רוזנר: כן, עוד תיקונון.

רוני טיסר: כדי להבהיר בדיוק את הכוונה שתומר הסביר.

יואב קיש: טוב.

יואב קיש: אז תגידי מתי את מתחילה את ההקראה.

רוני טיסר: עכשיו אני מתחילה את ההקראה.

יואב קיש: בסדר גמור.

יעל גרמן: בסדר גמור.

יעל גרמן: מקובל.

נאוה אושר: רגע, רגע.

יואב קיש: עם מי אני מדבר?

נאוה אושר: סליחה, נאוה אושר ממשרד הפנים.

נאוה אושר: אם נאמר השבחה, ככל שהייתה בגין התוכנית הכוללנית, זה נשמע שהיא לא שקופה, זה נשמע שההשבחה מחושבת נכון ליום הכוללנית ולא נכון ליום המפורטת.

יואב קיש: רגע, אני מבין שמשרדי הממשלה, יש ביניהם אי הסכמה?

יואב קיש: כי זה נוסח שסוכם על דעת הממשלה.

נאוה אושר: בסדר, אבל רגע, אנחנו צריכים להבין שאנחנו לא – זה ברור שזה אומר שהכוללנית שקופה, אם כתוב שזה השבחה?

קריאה: לא, זה לא ברור.

נאוה אושר: זה לא ברור.

יואב קיש: אני רוצה לחדד שני דברים, ואני אומר את זה לפרוטוקול, ואחרי זה נצביע.

יואב קיש: אין פה כוונה של מהות.

יואב קיש: שני דברים פשוטים.

יואב קיש: אחד, אנחנו החלטנו, ואין בהחלטה זו לשנות את כך שלא יוטלו היטלי השבחה בעקבות תוכנית כוללנית.

יואב קיש: אחד.

יואב קיש: שתיים, אין בכוונת הוועדה להתייחס לדרך החישוב של היטל ההשבחה שייווצר בעקבות התוכנית הכוללנית בהמשך, כאשר תהיה תוכנית מפורטת שנסמכת עליה.

יואב קיש: אנחנו לא נכנסים למהות החישוב.

יואב קיש: כן הוועדה אומרת בצורה ברורה, שאם הייתה השבחה, ככל שהייתה, בעקבות התוכנית הכוללנית, היא צריכה להיחשב כחלק מההשבחה שבה יש היטל השבחה.

יעל גרמן: כן, אבל מה שהיא אומרת, שלא ברור שבאמת מכוח תוכנית כוללנית לא תוטל השבחה.

תומר רוזנר: לא, זה מה שכתוב.

תומר רוזנר: זה ברור.

יואב קיש: זה ברור, זה "ברזל".

מיכאל מלכיאלי: בשביל זה התכנסנו.

יואב קיש: אוקיי.

יואב קיש: אני מעלה להצבעה את ההחלטה על תוספת הניסוח, כפי שהקראנו להכנה לקריאה שנייה ושלישית.

יואב קיש: מי בעד?

יואב קיש: בעד – פה אחד

יואב קיש: פה אחד ההצעה התקבלה.

יואב קיש: סיימנו את הדיון הזה.

יואב קיש: יש לנו את הדיון הבא, רוויזיה של מירב בן ארי.

יואב קיש: אני הסרתי את הרוויזיה, חבר הכנסת אחמד טיבי הודיע לי שהוא הסיר את הרוויזיה, ולכן הרוויזיה הוסרה והדיון התייתר.

יואב קיש: תודה.